Matkule
Matkule ir ciems Tukuma novada Matkules pagastā, pagasta centrs. Izvietojies pagasta dienvidaustrumos Imulas krastā autoceļu V1261 un V1402 krustojumā 46 km no novada centra Tukuma un 108 km no Rīgas. Matkulē atrodas pagasta pārvalde, kultūras nams, bibliotēka, veikals. Apdzīvotā vieta izveidojusies ap bijušās Matkules muižas (Matkuln) centru, izaugusi pēckara gados kā ciema padomes un kolhoza ciemats. Matkules muižas apbūve (pils, kalpu māja, dārzs, klēts) ir vietējas nozīmes kultūrvēstures pieminekļi. Ziemeļos no ciema atrodas valsts nozīmes arheoloģijas piemineklis Buses pilskalns.